ANC gaan geld vir vlug na Zim terugbetaal | Maroela Media
Die ANC gaan die geld wat die lugmag bestee het om 'n afvaardiging van die regerende party na Zimbabwe te karwei, terugbetaal.
'n Herrie het losgebars nadat dit aan die lig gekom het dat verskeie ANC-amptenare verlede week met 'n Falcon 900 van die lugmag na Zimbabwe gereis het. Die afvaardiging is na Harare om met Zanu-PF te vergader.
Aan boord van die vliegtuig was die minister van verdediging, Nosiviwe Mapisa-Nqakula, haar eweknie by maatskaplike ontwikkeling, Lindiwe Zulu, die ANC se sekretaris-generaal, Ace Magashule, asook ANC-lede Tony Yengeni en Enoch Godongwana.
Nadat dit geblyk het dat die belastingbetaler moes opdok vir die ANC se partypolitieke reis, het die departement van verdediging gesê die ANC-afvaardiging het bloot 'n saamrygeleentheid saam met Mapisa-Nqakula – wat op 'n staatsbesoek aan Zimbabwe was – gekry.
Pres. Cyril Ramaphosa het egter beveel dat Mapisa-Nqakula 'n verslag oor die omstrede vlug aan hom voorlê – en daar word asem opgehou of dit haar moontlik haar pos as minister kan kos.
Die ANC se nasionale woordvoerder, Pule Mabe, het Dinsdag gesê die ANC onderneem om die koste wat vir sy afvaardiging aangegaan is, terug te betaal.
"In ons strewe na 'n suksesvolle sending het ons op 'n ongewone manier gereis. Ons is jammer vir die fout tydens die afsonderingstydperk en sal die regering terugbetaal vir die koste wat namens ons afvaardiging aangegaan is.
"Ons afvaardiging is tans in kwarantyn in ooreenstemming met afsonderingsregulasies," het Mabe gesê.
Maroela Media het vroeër berig wetgewing bepaal dat die weermag verantwoordelik is vir die vervoer van die minister van verdediging. Daar is egter geen aanduiding dat daar enige noodsaak was vir Mapisa-Nqakula om na Harare te gaan nie en daar is inteendeel aanduiding dat sy bloot gevlieg het as deel van 'n slap plan om die afsonderingsregulasies se voorskrifte oor internasionale reis te omseil.
Kobus Marais, die DA se woordvoerder oor verdediging, het vroeër gesê dit is duidelik dat die ANC-afvaardiging verskeie afsonderingsmaatreëls verbreek het, dat daar geen sosiale afstandhandhawing was nie en ook geen toestemming om die land te verlaat nie. Die DA het gesê ingevolge die Wet op Verdediging kan burgerlikes net toegelaat word om oorsee te reis ná konsultasie met die minister van finansies, Tito Mboweni.
So belastingbetalers gaan twee keer betaal vir een vlug , lekker man . Net in Suid Afrika .
Jy sê net jammer? Ekskuus tog verskoon my hoor. Julle foute raak te veel en jammer werk nie vir als nie! Korrupte spul
Haha asb sit daai bewys van betaling in die koerant ons wil dit sien. VOETSEK ANC
En as hul nie uitgevang was?????Dank die Minister af CR. Sy het absoluut onverantwoordelik opgetree. Verseker asb dat ALLE vermorste belastingbetalersgeld verhaal word!!